2022.4.6.
HU
Az Európai Unió Hivatalos Lapja
C 152/1
I (Állásfoglalások, ajánlások és vélemények)
VÉLEMÉNYEK
EURÓPAI GAZDASÁGI ÉS SZOCIÁLIS BIZOTTSÁG AZ EGSZB 565.
PLENÁRIS ÜLÉSE – INTERACTIO, 2021.12.8.–2021.12.9.
Az Európai Gazdasági és Szociális Bizottság véleménye – A digitális átalakulás lehetőségei a kiskereskedelmi vállalkozások számára és előnyei az európai fogyasztók számára (saját kezdeményezésű vélemény) (2022/C 152/01)
Előadó: Felipe MEDINA MARTÍN
Közgyűlési határozat:
2021.3.25.
Jogalap:
az eljárási szabályzat 32. cikkének (2) bekezdése saját kezdeményezésű vélemény
Illetékes szekció:
„Egységes piac, termelés és fogyasztás” szekció
Elfogadás a szekcióülésen:
2021.11.18.
Elfogadás a plenáris ülésen:
2021.12.9.
Plenáris ülés száma:
565.
A szavazás eredménye: (mellette/ellene/tartózkodott)
190/1/4
1.
Következtetések és ajánlások 1.1 Az Európai Gazdasági és Szociális Bizottság (EGSZB) üdvözli, hogy az Európai Bizottság az uniós iparpolitikai stratégia nemrégiben előterjesztett felülvizsgálatában a kiskereskedelmi ágazatot az európai fellendülés stratégiai ökoszisztémájának tekinti.
Az EGSZB úgy véli, hogy az ökoszisztéma-megközelítés megfelelő keretet biztosít, amely egyrészt tükrözi az egységes piacon működő ágazatok és vállalkozások közötti összetett kapcsolatokat az adott értékláncokban, másrészt pedig azt, hogy támogatni kell őket a digitális és fenntarthatósági átállás sikeres kiaknázásában és a helyreállítási stratégiához való hozzájárulásban.
Az EGSZB elismeri a kiskereskedelmi vállalatok által a zöld és digitális átállás támogatása érdekében elindított olyan kezdeményezések fontosságát, sokféleségét és nagyságrendjét, amelyek a fogyasztók új igényeire és szükségleteire történő reagálás érdekében új technológiákba ruháznak be.
1.2 Az európai kiskereskedelmi ágazat – a legnagyobb magánszférabeli munkáltató Európában – a digitális transzformáció kellős közepén tart.
A folyamatot a Covid19-világjárvány drasztikusan felgyorsította.
A digitális transzformáció alapjaiban változtatja meg a kiskereskedelmi üzleti modelleket, de a vásárlókkal való kapcsolattartást is, és a legsikeresebb vállalkozások zökkenőmentesen integrálják omnicsatornákba az online és az offline környezetet.
Az EGSZB megállapította, hogy a Covid19 előtt a kiskereskedők kétharmada nem folytatott online tevékenységet, és hogy a világjárvány megmutatta, hogy az omnicsatornákra vonatkozó stratégia mennyire fontos számos vállalat, különösen – de nem csak – a kkv-k túlélése szempontjából.